บอร์ด PTTGC ตั้ง “คงกระพัน” นั่ง CEO แทน “สุพัฒนพงษ์” จ่อเกษียณอายุ
บอร์ด PTTGC ตั้ง "คงกระพัน อินทรแจ้ง" นั่ง CEO แทน "สุพัฒนพงษ์ พันธ์มีเชาว์" จ่อเกษียณอายุ มีผล 1 ต.ค.62
บอร์ด PTTGC มีมติแต่งตั้ง "คงกระพัน อินทรแจ้ง" นั่งเก้าอี้ CEO แทน "สุพัฒนพงษ์ พันธ์มีเชาว์" จ่อเกษียณอายุ มีผล 1 ต.ค.62
19 มิ.ย. 2562

บริษัท พีทีที โกลบอล เคมิคอล จำกัด (มหาชน) หรือ PTTGC ระบุว่า ที่ประชุมคณะกรรมการบริษัท เมื่อวานนี้ (18 มิ.ย.) มีมติแต่งตั้ง กรรมการประธานเจ้าหน้าที่บริหาร และผู้บริหารระดับสูง ตามข้อเสนอของคณะกรรมการสรรหาและกำหนดค่าตอบแทน ดังนี้
โดยแต่งตั้ง นายคงกระพัน อินทรแจ้ง ประธานเจ้าหน้าที่ปฏิบัติการ กลุ่มธุรกิจปิโตรเคมีขั้นต้น ให้ดำรงตำแหน่ง กรรมการ แทน พลเอกฉัตรเฉลิม เฉลิมสุข กรรมการที่ลาออก มีผลตั้งแต่วันที่ 1 ตุลาคม 2562 และให้ดำรงตำแหน่งประธานเจ้าหน้าที่บริหาร และเลขานุการคณะกรรมการ แทน นายสุพัฒนพงษ์ พันธ์มีเชาว์ ที่จะเกษียณอายุการทำงานในวันที่ 30 กันยายน 2562  โดยให้มีผลตั้งแต่วันที่ 1 ตุลาคม 2562 เป็นต้นไป
รวมทั้ง นายปฏิภาณ สุคนธมาน ประธานเจ้าหน้าที่ปฏิบัติการ กลุ่มธุรกิจปิโตรเคมีขั้นปลาย ให้ดำรงตำแหน่ง ผู้จัดการใหญ่ และให้รายงานตรงต่อประธานเจ้าหน้าที่บริหาร โดยให้มีผลตั้งแต่วันที่ 1 ตุลาคม 2562 เป็นต้นไป